И лэжьыгъэр къызэщIэзыкъуэж
КъБКъУ-м и егъэджакIуэ Мамхэгъ Астемыр «Заметки» проектым хыхьэу игъэхьэзыр тхылъхэм ящыщ зы иджыблагъэ къыщыдэкIащ «Принт Центр» тхылъ тедзапIэм.
Проектым хыхьэ къыдэкIыгъуэхэм щызэхуэхьэсащ адыгэхэм я генеалогием и тхыдэм, республикэм и егъэджэныгъэ, щIэныгъэ лэжьакIуэ пашэхэм, щIыналъэм математикэ щIэныгъэм зэрызыщиужьым теухуа тхыгъэхэр. Псори зэхэту ахэр тхы-лъи 8 мэхъу, дэтхэнэри республикэм къыщыдэкI газет, журнал щхьэхуэхэм хухэ-хащ, ищхьэкIэ зи гугъу щытщIа Iуэхугъуэхэм ятеухуауэ илъэс зэхуэмыдэхэм абыхэм къытехуа тхыгъэхэр щызэхуэхьэсауэ итщ.
Иджырей тхылъым, етIуанэ къыдэкIыгъуэм ихуащ «Адыгэ псалъэ» газетым 1993 — 2010 гъэхэм тета тхыгъэхэр. Тхылъыр IыхьиплIу зэхэтщ. Япэ Iыхьищым хиубыдащ Мамхэгъым тхыдэм, цIыху щэджащэхэм, щIэныгъэлIхэм, егъэджакIуэхэм, ныбжьыщIэ зэчиифIэхэм ятеухуауэ итха тхыгъэхэр. Iыхьэ къэс гуэдзэн иIэщ, абдеж тхылъыр зи IэдакъэщIэкIым къыщехь зи гугъу ищIа Iуэхугъуэхэм ятеухуауэ нэгъуэщIхэм ятхахэр. Иужьрей Iыхьэм — «ГушыIэхэр» жыхуиIэм — математикхэми гушыIэр зэращIасэр къыхигъэщу, Астемыр езым зэхигъэувэжа хъыбаритI къыщеIуэтэж. «КъыдэкIыгъуэм ит тхыгъэхэм зыкIи гуэмыхьэу икIи «Адыгэ псалъэм» трамыдзауэ, гушыIэхэр я тегъэщIапIэу хъыбаритI хэдгъэхьащ тхылъым. Ди гугъэщ абыкIэ тхылъыр зэIыдмыгъэхьауэ, зыкъомми ахэр гъэщIэгъуэн ящыхъуну», — щетх абы теухуауэ хэзыгъэгъуазэм Мамхэгъым.
Псом хуэмыдэу гъэщIэгъуэнщ Астемыр тхыдэ напэкIуэцIхэр щыщIиплъыкIыж и тхыгъэхэр. Зи гугъу ищIыж Iуэхугъуэхэм я пэжыпIэр къигъэлъэгъуэн, абыхэм нэхъ куууэ щыгъуазэ дыхуищIын папщIэ, абы Налшык, Владикавказ, Ставрополь, Краснодар щыIэ дэфтэр хъумапIэхэм къыщигъуэта тхыгъэ куэд къигъэсэбэпащ.
«Тхылъыр хьэзыр хъуауэ, ауэ дунейм къытемыхьэу илъэситхум щIигъукIэ щылъащ. Шэч хэмылъу, а зэманым къриубыдэу абы ихуа языныкъуэ тхыгъэхэм зи гугъу щыщIа Iуэхугъуэ куэдым захъуэжащ. Ауэ тхылъым зэхъуэкIыныгъэ хэзмылъ-хьэжу, 2011 гъэм хьэзыр зэрыхъуам хуэдэу, къыдэзгъэкIащ», — жеIэ Мамхэгъ Асте-мыр.
Тхылъыр къыдэкIынымкIэ Мамхэгъым мылъкукIэ къыдэIэпыкъуащ Хьэтуей къуажэм щыщхэу Нало Залымджэрийрэ Би-щIо Залымхъанрэ.
ЩхьэщэмыщI Изэ.
